# Aleksandar Nevski (film)

| Aleksandar Nevski |
| --- |
| Nikolaj Čerkasov u naslovnoj ulozi |
| Režija | Sergej Ejzenštejn Dmitrij Vasiljev |
| Scenario | Sergej Ejzenštejn Pjotr Pavlenko |
| Uloge | Nikolaj Čerkasov Nikolaj Ohlopkov Andrej Abrikosov |
| Muzika | Sergej Prokofjev |
| Fotografija | Eduard Tise |
| Studio | Mosfiljm |
| Premijera | 1. decembra 1938 (1938-12-01) |
| Zemlja |  Sovjetski Savez |
| Jezik | ruski |

Aleksandar Nevski (ruski: Александр Невский) je sovjetski crno-bijeli historijski film snimljen 1938. godine, koji se smatra jednim od najvažnijih i najuticajnijh ostvarenja žanra, odnosno u historiji sovjetske i svjetske kinematografije uopće.

Naslovni protagonist, čiji lik tumači Nikolaj Čerkasov, je Aleksandar Nevski, ruski knez koji 1240-ih nastoji obraniti Novgorod, a zajedno s njime i cijelu Rusiju od invazije Teutonskih (njemačkih) križara. Radnja prikazuje kako, nakon što je uspio nametnuti svoj autoritet protiv novgorodskih boljara i trgovaca, okuplja vojsku s kojom će se suprotstaviti neprijatelju u velikoj Bitci na Čudskom jezeru.

Ejzenštejnu je Nevski predstavljao prvi cjelovečernji zvučni film, odnosno prvi film koga je uspio dovršiti nakon gotovo desetegodišnje pauze. Snimljen je nedugo nakon propasti skupog i ambicioznog projekta *Bežin lug*, ali i nakon što je njegov pretpostavljeni Boris Šumjacki uklonjen u Velikoj čistki. Ejzenštejn, čiji je stil ranije bio kritiziran kao "formalistički", novi je film daleko uspješnije uskladio s načelima socijalističkog realizma, ali ga učinio i mnogo konvencionalnijim, tako da je zaplet vezan uz jedan lik. S druge strane, film je sadržavao za tadašnje doba revolucionarne specijalne efekte, pogotovo u završnoj sceni bitke gdje je zima dočarana na lokacijama korištenim usred ljeta, kao i nove tehnike prikaza masovne borbe koje će kopirati brojni drugi autori historijskih spektakala sve do današnjeg doba. Iz tih razloga se smatra ne samo najpoznatijim, nego i najpopularnijim od svih Ejzenštejnovih filmova - prema službenim podacima od 15. aprila 1939. godine ga je vidjelo preko 23 miliona gledatelja.

*Aleksandar Nevski* je, međutim, poznat i po svojoj političkoj pozadini, te se često tumači kao alegorija na situaciju u svijetu pred drugi svjetski rat, odnosno svojevrsno predskazanje budućih događaja. Ejzenštejn je u filmu namjerno nastojao povući paralelu između teutonskih križara i nacističke Njemačke, tako da njemački vitezovi nose *stahlhelm* (suvremeni njemački šljem) kao i kukaste križeve, dok su kasniji kritičari u liku Nevskog pronašli historijsku alegoriju na Staljina. Film je upravo iz tih razloga bio "bunkeriran" za vrijeme sklapanja pakta Molotov-Ribbentrop, da bi ga nakon početka operacije Barbarossa sovjetske vlasti intenzivno koristile u propagandne svrhe, kako u samom SSSR-u, tako i u inozemstvu.

*Aleksandar Nevski* je poznat i po muzičkoj partituri koju je napisao znameniti kompozitor Sergej Prokofjev i koja se samostalno izvodi na koncertima klasične muzike. Ona je, između ostalih, poslužila kao inspiracija Johnu Williamsu za poznatu temu iz filma *Ralje*.

## Vanjske veze

* *Alexander Nevsky* na sajtu IMDb
* *Alexander Nevsky* na Rotten Tomatoes-u (`en`)
* Criterion Collection essay by J. Hoberman Arhivirano 2008-01-28 na Wayback Machine-u
* Watch complete film Alexander Nevsky in Russian with English subtitles Arhivirano 2013-09-26 na Wayback Machine-u
* Nevsky: The Graphic Novel website Arhivirano 2017-06-23 na Wayback Machine-u
* «Александр Невский» Arhivirano 2011-10-17 na Wayback Machine-u - бесплатный онлайн-просмотр «Золотой коллекции» «Мосфильма» на сайте «cinеma.mosfilm.ru» Arhivirano 2019-10-16 na Wayback Machine-u
* «Александр Невский» Arhivirano 2009-02-03 na Wayback Machine-u (Портал «Кино России»])
* «Александр Невский» Arhivirano 2009-02-03 na Wayback Machine-u (Телеканал «Россия» Arhivirano 2010-02-06 na Wayback Machine-u)
* «Александр Невский» Arhivirano 2011-10-17 na Wayback Machine-u (Энциклопедия отечественного кино Arhivirano 2007-12-11 na Wayback Machine-u)